Source: http://www.europarl.europa.eu/doceo/document/A-8-2015-0210_RO.html
Timestamp: 2019-12-11 22:09:37+00:00
Document Index: 34106504

Matched Legal Cases: ['articolul 4', 'articolul 15', 'articolul 12', 'articolul 8', 'articolul 13', 'articolul 12', 'articolul 15', 'articolul 7', 'articolul 4', 'articolul 13', 'articolul 7']

RAPORT referitor la propunerea de decizie a Parlamentului European și a Consiliului privind mobilizarea Fondului european de ajustare la globalizare în conformitate cu punctul 13 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2015/001 FI/Broadcom introdusă de Finlanda)
239k 134k
PE 560.558v01-00 A8-0210/2015
referitor la propunerea de decizie a Parlamentului European și a Consiliului privind mobilizarea Fondului european de ajustare la globalizare în conformitate cu punctul 13 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2015/001 FI/Broadcom introdusă de Finlanda)
referitoare la propunerea de decizie a Parlamentului European și a Consiliului privind mobilizarea Fondului european de ajustare la globalizare în conformitate cu punctul 13 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2015/001 FI/Broadcom introdusă de Finlanda)
– având în vedere propunerea Comisiei prezentată Parlamentului European și Consiliului (COM(2015)0232 – C8-0135/2015),
– având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (1)(Regulamentul privind FEG),
– având în vedere raportul Comisiei pentru bugete (A8-0210/2015),
D. întrucât Finlanda a prezentat cererea EGF/2015/001 FI/Broadcom pentru o contribuție financiară din partea FEG ca urmare a celor 568 de disponibilizări operate în cadrul întreprinderii Broadcom Communications Finland, a cărei activitate se încadrează în diviziunea 46 din NACE a doua revizuire („Vânzarea cu ridicata, cu excepția autovehiculelor și motocicletelor”)(4), și în cadrul a doi furnizori sau producători din aval;
1. este de acord cu Comisia că sunt îndeplinite condițiile prevăzute la articolul 4 alineatul (1) litera (a) din Regulamentul privind FEG și că, prin urmare, Finlanda are dreptul, în temeiul acestui regulament, la o contribuție financiară în valoare de 1 365 000 EUR;
2. ia act de faptul că autoritățile finlandeze au depus cererea pentru o contribuție financiară din partea FEG la 30 ianuarie 2015, iar Comisia a pus la dispoziție evaluarea cererii la 2 iunie 2015; salută faptul că procesul de evaluare s-a desfășurat rapid, în mai puțin de cinci luni;
3. reamintește că, în anii 2000, efectivele de personal din filialele finlandeze de pe toate continentele au crescut, însă după aceea, începând din 2004, Asia a devenit în mod clar cel mai mare angajator din industria produselor electronice și industria electrică, ceea ce a dus la scăderea efectivelor de personal din Europa; este de părere că disponibilizările din cadrul întreprinderii Broadcom sunt parțial legate de tendința care afectează întreaga industrie finlandeză a produselor electronice și care a culminat cu anunțul referitor la concedierile masive operate de Nokia în 2011; conchide totuși că evenimentele respective sunt legate în mare măsură de schimbările intervenite în structura comerțului mondial din cauza globalizării;
4. observă că aceste concedieri vor agrava și mai mult situația șomajului, în special în regiunea Ostrobotnia de Nord (care face parte din regiunea FI1A de nivel NUTS(5) 2), unde au avut loc 424 dintre cele 568 de disponibilizări; constată că, în această regiune, rata șomajului este permanent mai mare cu câteva puncte procentuale decât media națională; observă că, în august 2014, în timp ce rata națională a șomajului era de 12,2 %, în Ostrobotnia de Nord aceasta s-a ridicat la 14,1 %, iar în orașul cel mai afectat, Oulu, a fost de 16,1 %, această regiune fiind puternic afectată, începând cu 2011, și de disponibilizările masive de la Nokia;
5. consideră că anchetele și vizitele efectuate în întreprinderi sunt acțiuni care nu numai că aduc beneficii lucrătorilor disponibilizați vizați de această cerere, ci pot contribui și la perfecționarea cunoștințelor referitoare la problemele legate de ocuparea forței de muncă în acest sector, ceea ce poate fi util în cazul unor concedieri viitoare; observă că aceste acțiuni specifice reprezintă deja o continuare a unei măsuri asemănătoare puse în aplicare într-un caz anterior în care s-a solicitat asistența FEG în Finlanda (EGF/2013/001 FI/Nokia);
6. observă că, până în prezent, sectorul „Vânzarea cu ridicata, cu excepția autovehiculelor și motocicletelor” a făcut obiectul unei alte cereri FEG (cererea EGF/2010/012 NL/Noord Holland ICT), care s-a bazat, de asemenea, pe criteriul globalizării;
7. salută faptul că, pentru a le oferi rapid asistență lucrătorilor, autoritățile finlandeze au decis să demareze furnizarea de servicii personalizate pentru lucrătorii afectați la 11 august 2014, cu mult înainte de decizia și chiar de cererea de acordare a unui sprijin din partea FEG pentru pachetul coordonat propus;
8. constată că Finlanda are în vedere trei tipuri de măsuri pentru lucrătorii disponibilizați vizați de cerere: să îi ajute să găsească un nou loc de muncă, (ii) să îi ajute să își înceapă propria afacere și (iii) să le furnizeze servicii de formare sau de educație;
9. ia act de faptul că autoritățile intenționează să folosească un procent 17,46% din totalul costurilor pentru indemnizații și stimulente acordate sub forma unor subvenții salariale (în cadrul salariului, pentru fiecare raport de muncă stabilit pentru un anumit lucrător) și indemnizații pentru călătorie, cazare pe timp de noapte și mutare, procent care reprezintă jumătate din suma maximă permisă pentru astfel de măsuri, și anume 35% din totalul costurilor;
10. salută procedurile adoptate de autoritățile finlandeze pentru consultarea beneficiarilor vizați sau a reprezentanților acestora ori a partenerilor sociali, precum și a autorităților locale și regionale;
11. reamintește importanța îmbunătățirii capacității de inserție profesională a tuturor lucrătorilor prin cursuri de formare adaptate și prin recunoașterea capacităților și a competențelor acumulate în cursul carierei profesionale; se așteaptă ca oferta de cursuri de formare din pachetul coordonat să fie adaptată nu numai la nevoile lucrătorilor disponibilizați, ci și la nevoile efective ale mediului de afaceri;
12. reamintește că, potrivit articolului 7 din Regulamentul privind FEG, la conceperea pachetului coordonat de servicii personalizate ar trebui să se anticipeze perspectivele viitoare de pe piața muncii și competențele necesare, iar pachetul în cauză ar trebui să fie compatibil cu trecerea la o economie durabilă și eficientă din punctul de vedere al utilizării resurselor;
13. salută complementaritatea intervențiilor finanțate din FEG propuse cu alte acțiuni finanțate din fonduri naționale sau fonduri ale Uniunii;
14. constată că informațiile prezentate cu privire la pachetul coordonat de servicii personalizate ce urmează să fie finanțate din FEG includ informații privind complementaritatea acestora cu măsurile finanțate din fondurile structurale; subliniază că autoritățile finlandeze confirmă că acțiunile eligibile nu beneficiază de asistență din partea altor instrumente financiare ale Uniunii; își reiterează apelul adresat Comisiei de a prezenta o evaluare comparativă a acestor date în cadrul rapoartelor sale anuale pentru a asigura deplina respectare a reglementărilor existente și a evita dublarea serviciilor finanțate de Uniune;
15. salută procedura îmbunătățită instituită de Comisie ca urmare a cererii Parlamentului de a accelera eliberarea subvențiilor; atrage atenția asupra timpului limitat prevăzut de noul calendar și a posibilului impact asupra eficacității administrării dosarelor;
privind mobilizarea Fondului european de ajustare la globalizare (cererea EGF/2015/001 FI/Broadcom depusă de Finlanda)
având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006(6), în special articolul 15 alineatul (4),
având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară(7), în special punctul 13,
(2) FEG nu trebuie să depășească o sumă anuală maximă de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013(8) al Consiliului.
(3) La 30 ianuarie 2015, Finlanda a depus cererea EGF/2015/001 FI/Broadcom pentru mobilizarea FEG în ceea ce privește concedierile care au avut loc în cadrul Broadcom Communications Finland și în cadrul a doi furnizori sau producători ai săi din aval din Finlanda. Cererea a fost completată cu informații suplimentare ce au fost transmise în conformitate cu articolul 8 alineatul (3) din Regulamentul (UE) nr. 1309/2013. Această cerere îndeplinește cerințele pentru stabilirea unei contribuții financiare din FEG, astfel cum sunt prevăzute la articolul 13 din Regulamentul (UE) nr. 1309/2013.
(4) Prin urmare, ar trebui mobilizat FEG pentru a furniza o contribuție financiară în valoare de 1 365 000 EUR ca răspuns la cererea depusă de Finlanda.
În cadrul bugetului general al Uniunii Europene pentru exercițiul financiar 2015, se mobilizează din Fondul european de ajustare la globalizare suma de 1 365 000 EUR în credite de angajament și credite de plată.
Prezenta decizie intră în vigoare la data publicării în Jurnalul Oficial al Uniunii Europene. Se aplică de la [data adoptării](9)*.
Fondul european de ajustare la globalizare a fost creat pentru a furniza un sprijin suplimentar lucrătorilor afectați de schimbările structurale majore intervenite în structura comerțului mondial.
Conform dispozițiilor prevăzute la articolul 12 din Regulamentul (UE, Euratom) nr. 1311/2013 al Consiliului de stabilire a cadrului financiar multianual pentru perioada 2014-2020(10) și la articolul 15 din Regulamentul (CE) nr. 1309/2013(11), fondul nu poate depăși un cuantum maxim anual de 150 de milioane EUR (la prețurile din 2011). Sumele corespunzătoare sunt înscrise în bugetul general al Uniunii Europene ca provizioane.
În ceea ce privește procedura, conform punctului 13 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară(12), pentru a activa fondul, dacă evaluează pozitiv o cerere, Comisia prezintă autorității bugetare o propunere de mobilizare a fondului și, simultan, cererea corespondentă de transfer. În caz de dezacord, se inițiază o procedură de trilog.
II. Cererea depusă de Broadcom și propunerea Comisiei
La 2 iunie 2015, Comisia a adoptat o propunere de decizie de mobilizare a FEG în favoarea Finlandei pentru sprijinirea reintegrării pe piața muncii a lucrătorilor disponibilizați în cadrul Broadcom, care își desfășoară activitatea în sectorul economic încadrat în diviziunea 46 a NACE a doua revizuire („Vânzarea cu ridicata, cu excepția autovehiculelor și motocicletelor”), și în cadrul a doi furnizori sau producători din aval.
Aceasta este cea de-a douăsprezecea cerere care urmează să fie examinată în cadrul bugetului 2015 și se referă la mobilizarea din FEG a unei sume totale de 1 365 000 EUR pentru Finlanda. Cererea vizează 500 dintre cei 568 de lucrători disponibilizați în cadrul Broadcom și în cadrul a doi furnizori sau producători din aval. Cererea a fost prezentată Comisiei la 30 ianuarie 2015 și a fost completată cu informații suplimentare până la 27 martie 2015. Comisia a concluzionat, în conformitate cu toate dispozițiile aplicabile ale Regulamentului privind FEG, că cererea îndeplinește condițiile pentru acordarea unei contribuții financiare din partea FEG.
Autoritățile finlandeze afirmă că evenimentul care a dus la concedierile de la Broadcom este încetarea tuturor activităților acestei întreprinderi în Finlanda. Autoritățile finlandeze raportează încetarea activităților la schimbările structurale majore ce au intervenit în practicile comerciale mondiale în urma globalizării, reamintind că, în anii 2000, efectivele de personal din filialele finlandeze de pe toate continentele au crescut, însă după aceea, începând din 2004, Asia a devenit în mod clar cel mai mare angajator din industria produselor electronice și industria electrică. Acest lucru a dus la reducerea efectivelor de personal din Europa. În ceea ce privește situația din Finlanda, autoritățile acestei țări scot în evidență o tendință care afectează întreaga industrie finlandeză a produselor electronice și electrice, care a culminat cu anunțul referitor la concedierile masive operate de Nokia în 2011.
Serviciile personalizate care urmează să fie puse la dispoziția lucrătorilor disponibilizați constă în trei tipuri de măsuri: (i) să fie ajutați să găsească un nou loc de muncă, (ii) să fie ajutați să își înceapă o afacere proprie și (iii) să li se ofere formare sau instruire.
Potrivit Comisiei, acțiunile prezentate mai sus constituie măsuri active pe piața forței de muncă în cadrul acțiunilor eligibile prevăzute la articolul 7 din Regulamentul privind FEG. Aceste acțiuni nu țin locul măsurilor pasive de protecție socială.
Autoritățile finlandeze au furnizat toate garanțiile necesare cu privire la următoarele:
– principiile egalității de tratament și nediscriminării vor fi respectate în ceea ce privește accesul la măsurile propuse și punerea lor în aplicare;
– Broadcom Communications Finland, care și-a continuat activitățile după efectuarea concedierilor, și-a respectat obligațiile legale aplicabile în cazul disponibilizărilor și a luat măsurile adecvate pentru lucrătorii săi;
– contribuția financiară din FEG va respecta normele procedurale și de fond ale Uniunii privind ajutoarele de stat.
Finlanda a informat Comisia cu privire la faptul că sursele naționale de prefinanțare sau cofinanțare provin în principal de la linia bugetară aferentă serviciilor publice de ocupare a forței de muncă din cadrul ramurii administrative a Ministerului Ocupării Forței de Muncă și Economiei. Anumite servicii vor fi finanțate, de asemenea, din cheltuielile operaționale ale centrelor de dezvoltare economică, transport și mediu (centrele ELY) și ale birourilor de ocupare a forței de muncă și de dezvoltare economică.
În vederea mobilizării fondului, Comisia a prezentat autorității bugetare o cerere de transfer al unei sume globale de 1 365 000 EUR din rezerva FEG (40 02 43) la linia bugetară aferentă FEG (04 04 01).
Aceasta este cea de-a douăsprezecea propunere de transfer pentru mobilizarea Fondului transmisă autorității bugetare de la începutul lui 2015.
Subiect: Avizul privind mobilizarea Fondului european de ajustare la globalizare (FEG) în cazul EGF/2015/001 BE/Caterpillar (COM(2015)0232)
Comisia pentru ocuparea forței de muncă și afaceri sociale (EMPL) și Grupul său de lucru pentru FEG au examinat mobilizarea FEG pentru cazul EGF/2015/001 FI/Broadcom și au adoptat următorul aviz.
A) întrucât această cerere se întemeiază pe articolul 4 alineatul (1) din Regulamentul (CE) nr. 1309/2013 (Regulamentul privind FEG) și vizează 568 de lucrători din cadrul întreprinderii Broadcom Communications Finland și al doi furnizori, a căror activitate se încadrează în diviziunea 46 din NACE a doua revizuire („Vânzarea cu ridicata, cu excepția autovehiculelor și motocicletelor”) din toate regiunile NUTS de nivel 2 din Finlanda (cu excepţia Åland), lucrători care au fost disponibilizați în perioada de referință cuprinsă între 11 august 2014 și 11 decembrie 2014;
B) întrucât, pentru a stabili legătura între concedieri și schimbările majore în structura comerțului mondial cauzate de globalizare, autoritățile finlandeze afirmă că concedierile din întreprinderea Broadcom sunt legate de tendința care afectează întreaga industrie finlandeză a produselor electronice și care a culminat cu anunțul referitor la concedierile masive operate de Nokia în 2011;
C) întrucât la începutul anilor 2000, personalul din industria finlandeză a produselor electronice și industria electrică angajat în întreprinderi din Finlanda și în filiale de peste mări a cunoscut o creștere stabilă, însă începând cu 2007, s-a produs o schimbare accentuată, în sensul că efectivul din străinătate a început să crească, iar cel din Finlanda a început să scadă constant;
D) întrucât evenimentul care a dus la concedierile efectuate în cadrul Broadcom este decizia de a lichida activitățile societății legate de banda de bază pentru telefonia mobilă, o decizie care a afectat 3 000 de persoane la nivel mondial, dintre care 600 în Finlanda; întrucât Broadcom își încetează toate activitățile în Finlanda; întrucât Broadcom delocalizează proiectarea chipseturilor pentru telefoane mobile, activitate care va continua în Statele Unite și în Asia;
E) întrucât 88,4% dintre lucrătorii vizați de măsuri sunt bărbați, iar 11,6% sunt femei; întrucât majoritatea lucrătorilor (94%) au vârsta cuprinsă între 30 și 54 de ani;
Comisia pentru ocuparea forței de muncă și afaceri sociale recomandă Comisiei pentru bugete, competentă în fond, includerea următoarelor sugestii în propunerea de rezoluție ce urmează a fi adoptată cu privire la cererea Finlandei:
1. este de acord cu Comisia cu privire la faptul că această cerere îndeplinește cerințele pentru stabilirea unei contribuții financiare din FEG, astfel cum sunt prevăzute la articolul 13 din Regulamentul (UE) nr. 1309/2013; prin urmare, se declară de acord cu mobilizarea FEG pentru a se furniza o contribuție financiară în valoare de 1 365 000 EUR ca răspuns la cererea depusă de Finlanda.
2. salută complementaritatea intervențiilor finanțate din FEG propuse cu alte acțiuni finanțate din fonduri naționale sau fonduri ale Uniunii;
3. ia act de faptul că autoritățile intenționează să folosească un procent 17,46% din totalul costurilor pentru indemnizații și stimulente acordate sub forma unor subvenții salariale (în cadrul salariului, pentru fiecare raport de muncă stabilit pentru un anumit lucrător) și indemnizații pentru călătorie, cazare pe timp de noapte și mutare, procent care reprezintă jumătate din maximul permis de 35% din totalul costurilor pentru astfel de măsuri;
4. ia act de faptul că costul estimat al subvenției este de până la EUR 6000 per beneficiar, se aplică unui grup relativ mic format de toți lucrătorii vizați (62 de beneficiari);
5. consideră că anchetele și vizitele efectuate în întreprinderi sunt acțiuni care nu numai că aduc beneficii lucrătorilor disponibilizați vizați de această cerere, ci pot contribui și la perfecționarea cunoștințelor referitoare la problemele legate de ocuparea forței de muncă în acest sector, ceea ce poate fi util în cazul unor concedieri viitoare; observă că aceste acțiuni specifice reprezintă deja o continuare a unei măsuri asemănătoare puse în aplicare într-un caz vizat anterior de FEG anterior în Finlanda (EGF/2013/001 FI/Nokia);
6. salută procedurile adoptate de autoritățile finlandeze pentru consultarea beneficiarilor vizați sau a reprezentanților acestora ori a partenerilor sociali, precum și a autorităților locale și regionale;
7. reamintește că, în conformitate cu articolul 7 din regulament, la conceperea pachetului coordonat de servicii personalizate ar trebui să se anticipeze evoluția din viitor a pieței muncii și competențele necesare și să se asigure compatibilitatea cu tranziția spre o economie sustenabilă și eficientă din punctul de vedere al utilizării resurselor.
Comisia pentru dezvoltare regională a fost sesizată pentru a emite un aviz cu privire la o propunere a Comisiei privind o decizie de mobilizare a Fondului european de ajustare la globalizare (FEG). Înțeleg că se are în vedere adoptarea unui raport pentru această propunere în Comisia pentru bugete la 23 iunie 2015:
- COM(2015)0232 propune o contribuție din partea FEG în valoare de 1 365 000 EUR pentru măsuri active de sprijinire a reintegrării pe piața muncii a 568 de lucrători disponibilizați în cadrul sectorului vânzării cu ridicata (cu excepția autovehiculelor și motocicletelor) din regiunile NUTS de nivel2 din Finlanda (cu excepţia Åland), Ostrobotnia de Nord fiind cea mai afectată regiune.